علی ولیزاده – یولپرس: بو گون کورد تئروریزمی خاریجی دستکلره آرخالاناراق سرحدچی و امنیتی نیرولاری تئرور ائتمکله یاناشی اؤزونو حاقی گؤسترمک، کورد ائلاتلارینین حمایتینی قازانیب احساساتی کورد ائلاتلارین آراسیندان اؤزونه قوشون یغیب منطقهنین امنیتینی خطره سالماق اوچون کوردلره قوندارما تاریخ و هویت جعل ائدیر. کورد تئروریزمی آذربایجان شهرلرینی قوندارما کوردوستان تورپاقی کیمی گؤسترمک، آذربایجان شهرلری، کندلری، داغلاری، چایلارینا کوردو آد قویماق، افشار تورکلرینه کورد دئمک و … کیفایتلنمهییب بو آرسیزلیق او درجهیه چاتیب کی حتی ملّی قهرمانلار؛ ستارخان و باقرخانی کوردایمیشلر کیمی تانیتدیریر. عباس پناهی ماکویی نین ۱۹۵۳ ایلینده باکیدا یازدیغی ستارخان رمانینی، غلامرضا طباطبایی مجدین(غلام خاتون) فارسجایا ترجومه ائدیب نگاه-اختر انتشاراتی واسیطهسیایله ۱۳۸۸-جی گونش ایلینده چاپ ائتمیشدیر.
تأسّفله رمانین فارسجا ترجومهسینده ۱۰۲-جی صفحه ده «ستار خان و باقر خان این دو گُرد آذربایجانی جملهسنده «گُرد» یئرینه «کرد» چاپ اولموشدور کی مترجمین دئدیکلرینه گؤره بو مسئله «غلط املایی» دیر. کورد تئروریزمی بو املایی و یا چاپی سهودن استفاده ائدیب مجازی دونیادا بو ملّی قهرمانلاری مصادره ائتمک نیّتیدهدیر. بو سهوی اورتادان قالدیرماق و آرتیق تاماهلیق و مدنی آج گؤزلولولری رسوا ائتمک نیّتی ایله رحمتلی عباس پناهی نین ۱۹۵۳-جو ایلده ایلک و ۱۹۸۳-جو ایلینده کریل الفباسیندا ایکینجی چاپا گئتمیش ستارخان رمانینین همین صفحهسینی مخاطبلریمیزه سونوروق:
۹-جو فصل
۱۹۰۵-جی ایل روس اینقیلابی یئر کورهسینین مرکزیندن باشلایان قوتلی بیر زلزله کیمی، سورعتله یاییلیب بوتون دونیانی سیلکهلهییردی.
یاخین شرقین هر یئرینده، آیری-آیری شهرلرده، ایالتلرده باشلانمیش آزادلیق حرکاتی گئتدیکجه موتشکیل بیر شکیل آلیر، هر یئرده گیزلی کومیتهلر تشکیل ائدیلیردی. تبریزده ده بئله بیر کومیته یارادیلمیشدی.
ستارخان و باغیرخان بو تشکیلاتین تشکیلاتچیلاریندان ایدی.
بوندان سونرا تبریزده آزادلیق حرکاتی ایله علاقدار اولان بوتون مسئلهلر اونلارین آدی ایله باغلانماغا باشلادی. اونلار بو حرکاتین مرکزینده دورور، گئتدیکجه اونون رهبرلرینه چئوریلیردیلر.
تبریزده اینقیلابی حرکاتا یاردیم ائدهجک گیزلین تشکیلاتین یارادیلماسیندان آز سونرا، یاز آخشاملارینین بیرینده راستا کوچهده یاشایان حاجی علی داواچینین قاپیسیندا یانان فانارین یانیندا آسیلان بالاجا قارا بایراغی ائندیریب فاناری گؤتوردولر.
بو دا تعزیه مجلیسینین قورتاردیغینی بیلدیردی. مجلیسدهکیلر قالخیب داغیلیشدی. اون نفره کیمی اوزاق محلهلردن گلنلر و ائو صاحبینین دوستلاریندان باشقا اورادا داها قالان اولمادی. ستارخان ایله باغیرخان دا قالان قوناقلار سیراسیندا ایدیلر. قوناقلار گئدیب، قاپی باغلاندیقدان سونرا ایشلر بیردن-بیره دهییشدی. ائو صاحبی:
— آغالار،—دئیه مجلیسدهکیلره موراجعت ائتدی.
— جلسهمیزی آچمادان اوّل سیزه خوش بیر خبر وئرمک ایستهییرم. بیزیم باکیدا ایشلهین هموطنلریمیز اورادا یاخشی تانینمیش بیر اینقیلابچینی ایشیمیزه کؤمک ائتمک اوچون تبریزه گؤندرمیشدیر. بو یولداش علی سهلانلیدیر.
باشقا بیر اؤرنک:
azb_Arab azb_Arab snd_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab